Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од В. С. од Скопје, поднесена против Министертсвото за надворешни работи, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од В.С. од Скопје, поднесена против Министертсвото за надворешни работи, заведена во Агенцијата под бр.08-86 на 01.04.2022 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган во делот од барањето “кои се тие лица“** односно името и презимето на лицата кои моментално поседуваат дипломатски и службени пасоши издадени од Министерството за надворешни работи
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

В.С. од Скопје, до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-86 на 01.04.2022 година, поднесена против Министертсвото за надворешни работи.

Како што се наведува во Жалбата, Влатко Стојановски од Скопје на 13.03.2022 година поднел Барање за пристап до информации од јавен карактер до Министертсвото за надворешни работи, со кое побарал по пошта или е-маил да му се достави фотокопија од следната информација:

 “ Колку лица моментално поседуваат дипломатски и службени пасоши издадени од Министерството за надворешни работи“

Министерството за надворешни работи постапувајќи по наведеното Барање на 18.03.2022 година до Барателот преку електронска пошта доставил Одговор на барање.

Незадоволен од добиениот Одговор на Министерството за надворешни работи, Барателот на информации на 01.04.2022 година до Агенцијата поднесе Жалба, заведена во Агенцијата под бр.08-86. Во Жалбата е цитирано. “...На ден 18 март, добив одговор по електронски пат кој открива колку лица поседуваат вакви пасоши и кои категории имаат право на ваков пасош, но не и кои се тие лица (се бара список со име презиме, без други податоци заштитени согласно Законот за лични податоци).

Агенцијата со допис бр.08-86 од 04.04.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Министертвото за надворешни работи на 11.04.2022 година до Агенцијата достави Допис заведен во архивата на Агенцијата под бр.08-86. Во Дописот е наведено: “ Во одговорот кој е испратен до лицето одговорени се сите барања, односно даден е точен број на дипломатски и службени пасоши согласно позитивните законски норми. Дополнувањето кое лицето го формулира како жалба каде вели дека: “се бара список со име и презиме...“ не е никаде наведено во неговото барање за пристап до информација од јавен карактер....Податокот кој лицето Влатко Стојановски го бара преку поднесување на жалба спаѓа...односно е податок кој е заштитен согласно Законот за заштите на личните податоци..“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, истата **ЈА УВАЖИ, и предметот го врати на повторно постапување пред првостепениот орган, во делот од барањето “кои се тие лица“** односно името и презимето на лицата кои моментално поседуваат дипломатски и службени пасоши издадени од Министерството за надворешни работи поради следното:

По разгледувањето на Жалбата, и другите списи во врска со предметот, Агенцијата утврди дека, **Имателот на информации не постапил целосно согласно одредбите од Законот за слободен пристап до информации од јавен карактер.**

Во врска со доставениот Одговор на барање на Министерството за надворешни работи по електронка пошта до Барателот на информации со кое на барателот му го доставува вкупниот број на дипломатски и службени пасоши и кои категории имаат право за истото, Агенцијата му укажува на имателот на информации за следното:

Согласно член 2 од Правилникот за постапката за издавање на дипломатски и службени пасоши и визи и за листата на носители на дипломатски и службени пасоши “Носител на правото на користење на дипломатски или службен пасош е носител на јавна функција, државен службеник и работник во државните органи, согласно Законот за патните исправи на државјаните на Република северна Македонија“. Името и презимето на функционерите или именувани лица, на државните службеници и работниците во државните органи не претставуваат личен податок чие откривање би значело повреда на заштита на личните податоци согласно Законот за заштита на личните податоци.

Во конкретниот случај Имателот на информации до барателот не ги доставил името и презимето на лицата кои ги поседуваат дипломатските и службените пасоши издадени од Министерството за надворешни работи, повикувајќи се на член 4 став 1 од Законот за заштита на личните податоци туку само категориите кои имаат право на ваков пасош.

При повторното постапување, Имателот на информации треба да донесе управен акт согласно член 20 од Законот за слободен пристап до информации од јавен карактер, кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе решение“, да го разгледа одново барањето и да му ги достави името и презимето на лицата кои поседуваат дипломатските и службените пасоши издадени од Министерството за надворешни работи.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-86

 **Директор,**

 **Пламенка Бојчева**